NARIADENIE RADY (ES) č. 1316/2006
z 22. mája 2006
o uzavretí Dohody vo forme výmeny listov o predbežnom vykonávaní protokolu, ktorým sa mení a dopĺňa Protokol stanovujúci na obdobie od 1. augusta 2001 až do 31. júla 2006 rybolovné možnosti a finančný príspevok podľa Dohody o spolupráci medzi Európskym spoločenstvom a Mauritánskou islamskou republikou v sektore morského rybolovu na obdobie od 1. augusta 2001 až do 31. júla 2006
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 37 v spojení s článkom 300 ods. 2 a ods. 3 prvým pododsekom,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Protokol stanovujúci možnosti rybolovu a finančný príspevok ustanovený v Dohode o spolupráci v odvetví rybolovu medzi Európskym spoločenstvom a Mauritánskou islamskou republikou sa uplatňuje na obdobie od 1. augusta 2001 až do 31. júla 2006 (2).
(2)
So zreteľom na vedecké stanoviská týkajúce sa stavu zdrojov vo VHO Mauritánie, a najmä so zreteľom na výsledky štvrtej a piatej pracovnej skupiny Mauritánskeho inštitútu pre oceánografický výskum a výskum rybolovu (IMROP) a spoločnej vedeckej pracovnej skupiny a so zreteľom na závery prijaté počas zasadnutia zmiešanej komisie 10. septembra 2004 a 15. a 16. decembra 2004 sa obe strany rozhodli zmeniť súčasné možnosti rybolovu.
(3)
Výsledky týchto zmien a doplnení boli prevzaté vo výmene listov a týkajú sa dočasného zníženia úsilia rybolovu pre kategóriu hlavonožcov (kategória 5), stanovenia druhého obdobia jednomesačnej biologickej prestávky v love morských živočíchov, zvýšenia počtu plavidiel pre kategóriu rybolovu lodí na lov tuniakov udicami a plavidiel s dlhými lovnými šnúrami pre lov na hladine (kategória 8) a pre kategóriu rybolovu lodí s mraziarenskými zariadeniami pre rybolov pelagických druhov (kategória 9).
(4)
Je v záujme Spoločenstva tieto zmeny a doplnenia schváliť.
(5)
Malo by sa potvrdiť rozdelenie nových možností rybolovu, ktoré sú predmetom zmien a doplnení, medzi členské štáty,
PRIJALA TOTO NARIADENIE:
Článok 1
Týmto sa v mene Spoločenstva schvaľuje Dohoda vo forme výmeny listov o predbežnom vykonávaní protokolu, ktorým sa mení a dopĺňa Protokol stanovujúci na obdobie od 1. augusta 2001 až do 31. júla 2006 rybolovné možnosti a finančný príspevok podľa Dohody o spolupráci medzi Európskym spoločenstvom a Mauritánskou islamskou republikou v sektore morského rybolovu (3).
Článok 2
Následne po dodatkoch prevzatých vo výmene listov sa nové rybolovné možnosti pre kategóriu rybolovu „lodí na lov tuniakov udicami a plavidiel s dlhými lovnými šnúrami pre lov na hladine“ (technická dokumentácia č. 8 k protokolu) a pre kategóriu rybolovu „lodí s mraziarenskými zariadeniami pre rybolov pelagických druhov“ (technická dokumentácia č. 9) rozdelia medzi členské štáty takto:
Kategória rybolovu
Členský štát
Tonáž/počet použiteľných plavidiel
Lode na lov tuniakov udicami
Plavidlá s dlhými lovnými šnúrami pre lov na hladine (plavidlá)
Španielsko
20 + 3 = 23
Portugalsko
3 + 0 = 3
Francúzsko
8 + 1 = 9
Plavidlá na lov pelagických druhov
15 + 10 = 25
Dočasné zníženie o päť (5) povolení na rybolov pre kategóriu hlavonožcov je účinné od 1. januára 2005. Opätovné obnovenie piatich (5) povolení v budúcnosti bude predmetom spoločného súhlasu v rámci zmiešanej komisie so zastúpením Komisie a mauritánskych úradov v závislosti od stavu zdrojov.
Ak žiadosti o povolenie týchto členských štátov nevyčerpajú možnosti rybolovu ustanovené protokolom, Komisia môže prijať žiadosti o povolenie ktoréhokoľvek iného členského štátu.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. mája 2006